**נספח 1 – דפי משימה**

|  |
| --- |
| **1: ילד הכפר.**  כשהתרחש בכיתה תעלול קטן, או נשמע קצת רעש – קולו של המורה נשמע כקול פעמונים: "גוֹרוֹנצ'יק צא!"  והנה אני במקום שאהבה נפשי, בשדה הפתוח. טיפות של גשם טפטפו על ראשי בדרכי אל הנחל. כשהגעתי, ישבתי על אחת האבנים והתבוננתי על העגלות התקועות בדרכן לחיפה. אני מוכרח לצאת מכאן ולהביא פת לחם אל בטני הרעבה, הרהרתי. לפתע הבחנתי בשוקת, מִתְקן עשוי עץ שממנו משקים הרועים הערבים את עדריהם, ומיד צץ במוחי רעיון. השוקת תהיה לי לסירה.  גררתי את ה"סירה" אל תוך המים. עשיתי לי משוטים מענפים וחציתי את הנחל לצדו השני, היישר אל קיבוץ יגור.  אחד מחברֵי הקיבוץ הבחין בי. הוא ידע על המצב הקשה שבו שרוי הכפר שלנו ורחמיו נכמרו על הילד הרעב. כשהושיט לי פרוסות לחם אחדות, מרוחות בריבה, לא היה גבול לאושרי.  שָׂבע וטוב לב חציתי את הנחל בחזרה לכפר, וברגליים קלות שבתי הביתה. בכיסי הסתרתי פרוסת לחם ליעקב הקטן, שצימח שתי שיניים קטנטנות. בעודי בחצר הבית שמעתי את מה ששח אבא לאמא בקול שבור: "שוב ברח שלמה שלנו מבית הספר, שוב התלונן המורה על התנהגותו ונאלץ להוציאו מהכיתה..."  "ולי אמר המורה לתנ"ך שלשלמה שלנו יש זיכרון מיוחד," ניסתה אמא לעודדו, "הן ראית כיצד למד בעל פה את שירת דבורה, כשהוא עומד על ראשו. דקות אחדות – והשירה שגורה על פיו. הילד מוכשר מאוד."  "מה שסיפרת כעת מכאיב שבעתיים את לבי. כישרון מבוזבז הוא חולי רע. הילד רחוק מלימוד של תורה, רחוק מניגון המשנה והגמרא... הן לא באנו להקים כפר בארץ ישראל על חשבון לימוד תורתנו הקדושה!"  התכווצתי בתוכי והמתנתי לשמוע מה תאמר אמי על דבריו האחרונים של אבי. אך היא לא אמרה דבר. נכנסתי בשקט אל הבית וחמקתי אל חדרי. ידעתי שהתנהגותי אינה נאותה וכאבתי על שמצער אני את הורי...  לפתע שמעתי את קולה של אמי, נחוש מתמיד: "נשכור מלמד מחיפה. נשארו בידי עוד כמה חסכונות ששמרתי לעת צרה, נשתמש בהם עבור לימוד התורה של שלמה שלנו."  אני, שחשתי על בשרי את המחסור בלחם ובבגד ללבוש, לא האמנתי למשמע אוזני. אמא מקדישה את מעט הכסף שנותר ללימוד התורה שלי?  באותם רגעים הבנתי עד כמה יקרה התורה ללבם של הורי. עצמתי את עיני והבטחתי בכל לבי שאשתה בצמא את דברי המלמד....   * תארו איזה ילד היה הרב גורן בצעירותו. מה אהב / לא אהב לעשות? מה העסיק אותו? * הילד שלמה מאזין לשיחה של הוריו : על מה שוחחו? מה העציב אותם? מה ציפו מבנם? * האם לדעתכם הילד שלמה רצה להשתנות? הוכיחו מהקטע. * האם הוריו של שלמה עזרו לו להשתנות? כיצד? * בסופו של דבר המלמד פסק מלבוא בגלל הסכנה בדרכים ושלמה שב לשדה הפתוח. איך לדעתכם הרגיש? |

|  |
| --- |
| **2 : מחליט לעשות שינוי!**  מכל מקום הגיעו יהודים אל עבר הכותל, וקדושה על פניהם. הלכנו בסמטאות הצרות שבעיר העתיקה, חלפנו על פני השוק הצבעוני, עברנו את רחוב דוד ולפתע נעתקה נשימתי. מולנו שער השלשלת, שער הר הבית, פתוח לרווחה, וכיפת הסלע מקום קודש הקודשים, נגלית לנגד עיני...  באותם רגעים הרגשתי מעין כוח טוב ונשגב עוטף אותי ושמחה עצומה מילאה את כולי בלי שיכולתי להבין מהיכן באה. שלווה מיוחדת ירדה עלי והרגשתי מוגן ואהוב. אך בעיקר התמלאתי לפתע ברצון עז ללמוד תורה.  מה זאת, האם שכינה מרחפת מעל ראשי? מה נפלא המקום.  "בוא, שלמה," משך אותי אבא אל הסמטה המובילה אל הכותל.  אבא נצמד אל אבני הכותל ודמעות חמות נשרו מעיניו. ביקשתי מאחד הבחורים הפוקדים את הכותל עיפרון ופיסת נייר וכך כתבתי:  **אני שלמה גוֹרוֹנצ'יק בן אברהם וחיה-ציפורה הפכתי לילד חדש.**  **את הילד השובב הבורח מבית הספר השארתי מאחור.**  **מעתה אעמול בכל לבי על התורה הקדושה.**  את הפתק תקעתי היטב בין האבנים, ושבתי עם אבא, נקי וטהור, כמו אחרי תפילת נעילה של יום הכיפורים.   * כיצד השפיע הביקור בכותל על שלמה הילד? * כתבו במילים שלכם כיצד הרגיש בעומדו בהר הבית? * האם הרגשתם פעם הרגשה דומה? * האם לדעתכם יצליח לקיים את החלטתו? נסו לשער אלו קשיים הוא עתיד לעבור בדרך. |

|  |
| --- |
| **3 לא קלה דרכנו ...**  השכם בבוקר שמנו פעמינו אל תלמוד התורה. רבי אהרון קידם אותי בפנים שמחות והציג אותי לפני ילדים בני גילי, שלבושים היו חולצות לבנות ומכנסיים כהים וחבשו כובעים שחורים רחבי שוליים. ואני ילד שונה, לבוש בבגדי ילדי הכפר, משכתי אלי עשרות זוגות עיניים תמהות.  הושיבוני סמוך למלמד, שהחל לקרוא מתוך גמרא גדולה, וכל הילדים עוקבים אחריו, שואלים ומשיבים, מתפלפלים ומשננים, ואילו אני אפילו כתב רש"י לא ידעתי היטב. אפילו את מעט המשניות שלמדתי בוורשה הספקתי לשכוח...  התכווצתי בכיסאי ודמעות חנקו את גרוני. מה אעשה כעת?  לפתע, כאילו שוב עמדתי מול הר בית ה' הרגשתי כאילו הקדוש ברוך הוא עומד ומגונן מעלי ונוסך בי כוחות מלמעלה.  "ריבונו של עולם, פתח לבי בתורתך!" זעקתי בתוכי, "מבלעדי עוזך ועזרתך אין עזרה וישועה ..."   * הדרך לשינוי אינה קלה. נסחו מכתב עידוד קצר לילד שלמה בדרכו החדשה. * מה עשה שלמה הקטן כשהיה לו קשה? * משימה אישית: נסח/י תפילה במילים שלך בו את/ה מבקש/ת עזרה במשהו שקשה לך. |

|  |
| --- |
| **4 ההצלחה ..**  "מאַין הכסף הזה שבידך, שלוימל'ה?" שאל אבא בפליאה כשראה אותי סופר את כל אוצרי, 37 גרוש.  "הרבי נתן לי גרוש בעבור כל דף גמרא שלמדתי בעל פה," עניתי.  "חיה-ציפורה, עזבי הכול ובואי!" קרא אבא לאמא, ולי אמר: "אנא, השמע באוזנינו את אשר למדת..."  עמדתי זקוף, עצמתי את עיני כדי להתרכז ואמרתי בניגון את כל דפי הגמרא: "הכונס צאן לדיר ונעל בפניה כראוי ויצאה והזיקה פטור. לא נעל בפניה כראוי ויצאה והזיקה חייב. נפרצה בלילה או שפרצוה לסטים ויצאה והזיקה פטור. הוציאוה לסטים- לסטים חייבים."  כשסיימתי לשנן ולהסביר את אשר אני יודע פקחתי את עיני והבחנתי בדמעות של אושר שזלגו מעיניה של אמי. גם מעיני אבי נשרו דמעות. הוא אימץ אותי אל לבו בחום.  הורי שמחו בי על התורה שלמדתי החלטתי להוסיף שמחה על שמחתם וסיפרתי להם את אשר שמעתי מהמלמד: "התלמיד הכפרי זה עתה הגיע וכבר עולה הוא על כולם."  ידעתי כי ה' היה בעזרי ופתח לפני את היכלי הלימוד.   * תארו איזה ילד היה הרב גורן בצעירותו. מה אהב / לא אהב לעשות? מה העסיק אותו? * השוו את התשובה שכתבתם בדף משימה 1. האם מדובר באותו ילד? הסבירו * מה לדעתכם גרם לו להצליח להשתנות? * "ידעתי כי ה' היה בעזרי ופתח לפני את היכלי הלימוד" למי מייחס שלמה את הצלחתו? על איזו תכונה דבר זה מלמד? |